Tror bybanen vil gå over Bryggen

BTs valgeksperter spår at bybanen til Åsane kommer til å gå over Bryggen, uavhengig av hvem som vinner høstens valg.

Publisert Publisert 28. juli 2015

JA ELLER NEI?: BTs valgeksperter tror bybanen vil gå over Bryggen, til tross for flertall i bystyret om å finne en annen vei til Åsane. FOTOMONTASJE: SEAN MELING MURRAY

Denne artikkelen er over fem år gammel

Hør mer: Lytt eller abonner på 36,9 i Itunes

— Jo fortere Harald Schjelderup ombestemmer seg og lar bybanen gå over Bryggen, jo sikrere er jeg på at Arbeiderpartiet sammen med sentrum styrer i byen etter valget. Det er helt åpenbart at Ap må gi opp bryggen, om de vil samarbeide med Venstre eller Krf, sier professor Frank Aarebrot.

Sammen med valgekspert Johan Giertsen fra nettstedet pollofpolls, gjester han den nyeste utgaven av BT-podkasten 36,9. Tema for dagen: situasjonen i Bergen foran høstens kommunevalg.

Lytt til den nyeste episoden her:

Giertsen og Aarebrot er samstemte i at bybanens vei ut til Åsane vil prege valgkampen.

— Skal Høyre få sin fjerde strake periode med makt, må Krf og Venstre være med. Da må Høyre gi noe og bybanen er den mest nærliggende, viktige saken Høyre kan gi. Jeg tror Høyre vil prioritere makt i fire nye år, fremfor en enkelt sak, sier Giertsen.

Kniv og gaffel

Valgekspertene diskuterer også de to ulike byrådslederkandidatene, Schjelderup fra Arbeiderpartiet og sittende Martin Smith Sivertsen fra Høyre.

— Begge to er hyggelige og sympatiske mennesker. Desto mer bergenserne blir kjent med de to, desto mer vil tilliten til politikere stige i byen, sier Giertsen.

— De er ikke populister. Det kan godt være at de ikke klarer å holde det de lover, men når de lover noe er det fordi de tror de kan klare det. Dette er to karer som spiser med kniv og gaffel, skyter Aarebrot inn.

Lanserer ordførerkandidat

Flere av det siste halvårets meningsmålinger viser at det er mulig for venstresiden å få rent flertall i bystyret, selv uten sentrumspartiene. Aarebrot og Giertsen lanserer i podkasten sin favorittkandidat til ordførervervet, om så skulle skje.

Den noe overraskende kandidaten er verken fra Høyre eller Ap.

Gjestene diskuterer også hvordan venstresiden i bergenspolitikken kan se ut etter valget, i tillegg til at Aarebrot forklarer hvorfor meningsmålinger ikke alltid gir en riktig pekepinn.

**Liker du podkasten, kan du abonnere på den i din favorittavspiller._ Har du gått glipp av de tidligere utgavene, kan du høre dem her:**_

Publisert Publisert: 28. juli 2015 18:21 Oppdatert: 5. august 2015 09:57